**„A ono što ljudi smrću su zvali, za mene smrt i nije.“**

Razdoblje druge moderne obilježeno je pluralizmom stilova i individualnim te subjektivnim pristupom književnosti. Pjesnici tog razdoblja okreću se slikovnoj, ali i pojmovnoj poeziji,a teme su im najčešće intimne i egzistencijalističke. Među tim pjesnicima posebno se ističe Josip Pupačić, prerano preminuli pjesnik tragična života, koji,usprkos svim životnim nedaćama, pronalazi nadu, a ponekad i smisao.

Josip Pupačić, pjesnik druge moderne, rodom iz Slimena, potječe iz mnogobrojne seoske obitelji, koju je morao napustiti nakon rata kako bi pobjegao od siromaštva i gladi. Zanimljiva je činjenica da je imao šestoro braće od kojih su trojica poginula od struje. Pjesnik je tu tragediju nosio u sebi zajedno s osjećajem krivnje radi napuštanja obitelji. Bez obzira na tu nesreću, Josip Pupačić pronašao je snage da bude pozitivan. Čak i u pjesmi *Tri moja brata i ja*, u kojoj je vidljiva tragika situacije, osjeti se pjesnikova razigranost koju postiže agramatičnošću: *„Kad sam bio tri moja brata i ja, / kad sam bio četvorica nas*.“ i različitom duljinom stihova. Ta sjećanja vraćaju osmijeh na njegovo lice, ali on shvaća da su to samo sjećanja pa stavlja pjesmu u prošlo vrijeme: *„To su bila tri moja brata“*, i shvaća da su ta vremena završila pa završava i samu pjesmu s konačnošću: *„moj brat, moj brat i moj brat.“*

Pupačić doživljava svijet panteistički i njegova je slika svijeta harmonična. U stvaralačkom razdoblju ushita i patnje on se okreće svom djetinjstvu. U pjesmi *More* vidljiva je njegova djetinja želja za morem jer je moru bio, istovremeno, tako blizu a tako daleko, budući da je djetinjstvo proveo u Dalmatinskoj zagori. Pupačićev je opus poput života. Kreće se od ushita, prelazi preko patnje, dolazi do gubitka, traži, a zatim i pronalazi.
Među pjesmama posebno se ističe pjesma *Moj križ svejedno gori*. Tu pjesmu može se smatrati predskazanjem njegove vlastite smrti, a ujedno i smrti njegove cijele obitelji. Obitelj Pupačić poginula je u zrakoplovnoj nesreći. Zrakoplov je gorio, kao i njegov križ. Udaljavao se, putovao, tonuo, a pjesnik je *grcao, i grcao i gledao prema beskraju* – prema smrti tijela, ali ne i duše?

Koliko je god izazova život stavio pred Josipa Pupačića, on ih je prihvatio i prebrodio. Trudio se vidjeti onu lijepu, rijetku, dobru stranu života. Možda je zato uspio pridobiti moje simpatije ili možda ipak zbog pjesme *Moj križ svejedno gori*? Nisam sigurna, ali osjećaj jeze koji me prošao čitajući tu pjesmu i pjesnikov životopis bio je zastrašujuć. On je osjećao da ga čeka smrt, ali sam govori kako neće umrijeti u potpunosti: *rasut će sebe u srca mnoga, i živjet u bezbroj života, jer od sadanjeg mračnoga njega ostat će samo ljepota.*

 Lana Bogojević, 4.b

Napomena: citat iz naslova i parafraza na završetku preuzeti iz pjesme *Moj grob*